Debate: Union-wide effect of certain driving disqualifications
Date: MONDAY, 5 FEBRUARY 2024
Speaker: Petar Vitanov
Country: Spain
Language: BG

Войната по пътищата продължава да ни стряска с мрачни статистики, загубени животи, разбити семейства и мечти, резултат от инциденти, които често е можело да бъдат предотвратени. И да, през последните 20 години пътната безопасност е в основата на европейската транспортна политика. И да, фаталните инциденти са намалели от 51 000 на малко под 20 000, но не трябва да забравяме, че това не са просто числа, а истории на истински хора, наши съграждани, роднини, приятели, които никога не са се прибрали у дома.  Привилегията на свободното придвижване в целия Европейски съюз и шофиране зад граница не трябва да бъде предпоставка за създаване на имунитет при извършване на тежки нарушения в чужбина. С получаването си на свидетелство за управление ние автоматично ставаме отговорни за безопасността на всички участници в движението, в която и точка на Съюза да се намираме. С Директивата относно действието в целия Европейски съюз на определени решения, засягащи правото на управление на МПС, както и целият пакет за пътна безопасност, ни се дава възможност да променим картината, възможност, която не бива да пропускаме.  Крайната цел на тази директива е въздаването на справедливост чрез наказуемост на безразсъдното шофиране в чужбина, което много често за съжаление остава ненаказано. Чрез създаване на стройна система на сътрудничество и обмен на информация между страната на нарушения и страната на издаване на книжка се цели прекратяване на безнаказаността и повишаване в крайна сметка на пътната безопасност. Обхватът включва онези нарушения, които най-често водят до фатални инциденти. А именно превишена скорост с над 50 километра в час, шофиране под въздействие на алкохол, на наркотици и всякакви други нарушения, които водят до тежки наранявания или смърт. И да, смея да твърдя, че тази директива няма да реши самостоятелно въпроса, но със сигурност е стъпка към повишаването на пътната безопасност. Смятам, че подхода на Комисията беше добър, но като Парламент се опитахме да подобрим малко и да надградим това, което ни се предложи, в няколко направления.  Първо, времетраенето на процедурните правила. Много е важно да имаме фиксирано времетраене и информацията, обмена на информацията от страната на нарушение в страната на издаване на книжката, до информираността на нарушителя, всичко това дава прогнозируемост и плътност на директивата. Второ, разбира се, синхронизацията. Трябва да се стремим да синхронизираме там, където има възможност нарушения в страната на нарушение и в страната на издаване на книжката да бъдат, където повтарям и подчертавам, където това е възможно, колкото се може по-близки.  Възможността за урбанизираните зони и смятам, че 50 километра над допустимата скорост е твърде много в урбанизираните зони. Обръщаме внимание на това плюс съответната гъвкавост за всяка една държава, защото те влагат в това понятие различен смисъл. И разбира се, насърчаването и използването на система, която подобрява обмена между страните. И ние сме обърнали специално внимание затова, нека не забравяме, последно и с това завършвам, на пътя човекът никога не е сам. Нека да не чакаме трагедията да ни напомни защо е важна пътната безопасност и да гласуваме с разум.